Ich war ungefähr zeh unn mein Bruder Walter vier, do bin ich uff die Idee kumme, mit ihm zusamme mit de Stroßebahn nooch Derkem zu fahre. Stroßebahnfahre war nämlich fer mein klenne Bruder ehns vun de schenschte Erlebnisse.  S waren Sunndagmiddag. Vum Vadder hab ich mer Geld fer die Stroßebahn erbettelt. Shott domols hie unn zurick 50 Penning gekoschd. Kinner unner sechs Johr waren frei.  De Vadder hot mer e Mark gewwe unn  hot gsaht: Fer des iwwrische Geld dirfener eich e Eis kaafe. Des war viel. 50 Penning fer zwee Eis. Mer sin uns arg reich vorkumme.  Dann simmer nooch Derkem gfahre un zuerscht im Kurgaade schbaziere gange. Weil mich mei Großmutter ah immer dorthie gfiehrt hot, hab ich gemehnt, dass des in Derkem halt dezu ghert. Uff dem Weg sinn mer ach ans Café Trauwekur kumme.  In dem Moment iss mer des Geld eigfalle, wu mer de Vadder mitgewwe hot. Ich hab donn a(n)gfange zu iwwerlegge. Bei uns im Dorf hots  Bällche Eis 10 Penning gekoscht. Im Café Trauwekur isses mit Sicherheit e bissel deirer als im Dorflädel. Ich hab hie unn hergerechelt unn gedenkt, des dut schun lange. Ich war jo noch nie imme Café. Mer henn uns dann an en Disch gsetzt unn zwee Eis bestellt.  Zwee freundliche Dame henn sich noch zu uns gsetzt. Sie henn ach glei e intesives Gspräch mit meim klenne Bruder ghat. Zum Beispiel hot er ihne erklärt, was e Plugskärchel iss, wie mer mit Karchschmeer umgeht unn wie en Deddeder (Traktor)  funktioniert. Schonungslos hot er ihne ach de Begriff Puhlloch beigebrocht. Die Dame henn jo vun all dem kee Ahnung ghat unn waren deshalb arg interessiert.  Bei mer sin inzwische Zweifel hochkumme, ob ich mich finanziell net doch e bissel iwwernumme hab. Tatsächlich hab ich beobacht, dass en junge Mann am Newedisch fers gleiche Eis wie unsers 80 Penning bezahlt hot. Jetzt hab ich jo blos 50 Penning ghat. Wann mer nooch Gennem laafen unn dodurch s Geld fer die Stroßebahn sparen, hätt des immer noch  net ausgereicht. Die Lag war ziemlich aussichtslos. Ich hab mich zu meim klenne Bruder riwwergebeigt unn hab em unner Träne zugflistert, dasss Geld net langt. Prompt hot sich de Walter an die freundlich Dam newer sich gewandt unn hot se net grad leise gfrogt, so dass mers im ganze Café ghert hot: Wäscht warum die Linde groint? Nein, warum weint denn deine Schwester? hot die Dam mitfiehlend gfrogt. Em Walter sei Antwort in voller Lautstärk war: Dere ehr Geld langt net. Die freundliche Dame henn  uns die ganz Zech bezahlt. Net emol mei iwwriches Geld henn se genumme.  Mer war des nadierlich peinlich. Sie henn awwer gsaht, sie hätten so e schänie Unnerhaltung durch uns ghatte. Des wär ihne die Sach schun wert.  Mer kann sich vorstelle, dass ich mich vun dere Zeit an vorme Eisgenuss erscht nooch em Preis erkundigt hab.